ആഭ്യന്തര വിമാനങ്ങളിൽ യാത്ര ചെയ്യുന്നതിനും വിമാനത്താവളങ്ങളിൽ പ്രവേശിക്കുന്നതിനും മൊബൈൽ ആധാർ ( എം ആധാർ ) തിരിച്ചറിയൽ രേഖയായി കണക്കാക്കും . ഇനി മുതൽ മറ്റ് തിരിച്ചറിയൽ രേഖകളൊന്നുമില്ലെങ്കിലും മൊബൈൽ ഫോണും യാത്രാ ടിക്കറ്റും മാത്രമുണ്ടെങ്കിൽ വിമാനയാത്ര സാധ്യമാകുമെന്നർത്ഥം . രക്ഷിതാക്കൾക്കൊപ്പം യാത്ര ചെയ്യുന്ന കുട്ടികളെ തിരിച്ചറിയൽ രേഖ ഹാജരാക്കുന്നതിൽ നിന്ന് ഒഴിവാക്കിയിട്ടുണ്ട് . സിവിൽ ഏവിയേഷൻ സുരക്ഷാ ഏജൻസി കഴിഞ്ഞ ദിവസം പുറത്തിറക്കിയ സർക്കുലറിലാണ് ഇക്കാര്യങ്ങൾ വ്യക്തമാക്കിയിരിക്കുന്നത് . 10 തിരിച്ചറിയൽ രേഖകളിൽ ഏതെങ്കിലും ഒന്ന് ഹാജരാക്കിയാലേ ആഭ്യന്തര വിമാനങ്ങളിൽ യാത്ര ചെയ്യാനോ വിമാനത്താവളങ്ങൾക്കുള്ളിൽ പ്രവേശിക്കാനോ സാധിക്കൂ . പാസ്പോർട്ട് , വോട്ടർ ഐ . ഡി , ആധാർ അല്ലെങ്കിൽ മൊബൈൽ ആധാർ , പാൻ കാർഡ് , ഡ്രൈവിങ് ലൈസൻസ് , ദേശസാത്കൃത ബാങ്കുകളുടെ പാസ് ബുക്ക് , പെൻഷൻ കാർഡ് , വികലാംഗരുടെ തിരിച്ചറിയൽ കാർഡ് , കേന്ദ്ര / സംസ്ഥാന ജീവനക്കാരുടെയും പൊതുമേഖലാ സ്ഥാപനങ്ങൾ , തദ്ദേശ സ്ഥാപനങ്ങൾ , സ്വകാര്യ ലിമിറ്റഡ് സ്ഥാപനങ്ങൾ എന്നിവ നൽകുന്ന തിരിച്ചറിയൽ കാർഡ് എന്നിവയാണ് രേഖകൾ . ഭിന്നശേഷിയുള്ളവർ അത് തെളിയിക്കുന്ന സർട്ടിഫിക്കറ്റോ തിരിച്ചറിയൽ രേഖയോ ഹാജരാക്കാം . സർക്കാർ ഉടമസ്ഥതയിലുള്ള വിദ്യാഭ്യാസ സ്ഥാപനങ്ങൾ നൽകുന്ന തിരിച്ചറിയൽ കാർഡ് വിദ്യാർത്ഥികൾക്ക് ഉപയോഗിക്കാം . തിരിച്ചറിയൽ രേഖയൊന്നും കൈവശമില്ലാത്തവർക്ക് കേന്ദ്ര / സംസ്ഥാന സർക്കാർ സർവ്വീസിൽ ഗ്രൂപ്പ് എ വിഭാഗത്തിൽ വരുന്ന ഗസ്റ്റഡ് ജീവനക്കാരൻ നൽകുന്ന തിരിച്ചറിയൽ സർട്ടിഫിക്കറ്റ് ഹാജരാക്കിയും വിമാനത്തിൽ യാത്ര ചെയ്യാം . രേഖകളുടെ ഒറിജിനൽ തന്നെ യാത്ര ചെയ്യുമ്പോൾ ഒപ്പമുണ്ടാകണം . തിരിച്ചറിയൽ രേഖയുള്ള അച്ഛനോ അമ്മയോ ഒപ്പമുണ്ടെങ്കിൽ കുട്ടികൾക്ക് പ്രത്യേകം തിരിച്ചറിയൽ രേഖ വേണ്ട . അന്താരാഷ്ട്ര യാത്രയ്ക്കെത്തുന്ന യാത്രക്കാർക്ക് വിമാനത്താവളത്തിൽ പ്രവേശിക്കാൻ പാസ്പോർട്ട് വേണമെന്ന നിബന്ധനയിൽ മാറ്റമില്ല .